kardosdrur/scandi-wiki huggingface dataset:
Hardangervidda nationalpark

Hardangervidda er et naturområde i Viken, Vestfold og Telemark og Vestland fylker. Området strækker sig fra Røldal i Odda kommune i syd til Finsedalen ved Bergensbanen i nord. Hardangervidda ligger generelt i en højde af 1.100-1.200 meter over havet. Men i nord hæver Hardangerjøkulen sig til næsten 1.900 meter i vejret, og i syd ligger ved Røldal det op til 1.674 meter høje Nupsegga. 

Af Hardangervidda er et 3.422 kvadratkilometer stort område fredet. Der er tale om Norges største nationalpark, som Parken, som blev oprettet i 1981. Parken strækker sig fra Numedal og Uvdal i øst og Røvelseggi i Ullensvang i vest.

Nationalparken repræsenterer et særlig værdifuldt højfjeldsområde. Den er vigtig som tilholdssted for Europas største vilde stamme af rensdyr og er den sydligste udpost for fjeldræv, sneugle og mange andre arter af arktiske planter og dyr. Nationalparken er også kendt for sine talrige søer og elve med god bestand af fjeldørred. 

Hardangervidda er populært blandt vandrere, og Den Norske Turistforening (DNT) har mange turisthytter der, hvoraf Nogle hytter er med betjening andre uden.. Noget, som er populært i påsken, er at gå fra hytte til hytte på Hardangervidda. 

Hardengerviddas højeste punkt er det 1.721 meter høje Sandfloeggi. Andre toppe er Hårteigen (1.690 meter), Nupsegga (1.674 meter) og Solfonn (1.674 meter).

Eksterne henvisninger 

 Hardangervidda natursenter i Eidfjord, Hordaland 
 Hardangervidda nasjonalpark 

Vestlands geografi
Nationalparker i Norge
Tinn
Eidfjord
Ullensvang
Odda
Kaptajn Kaper i Kattegat

Kaptajn Kaper i Kattegat er et berømt, dansk computerspil fra 1985. Spillet er udviklet af Peter Ole Frederiksen, der på daværende tidspunkt var ansat hos IBM og forsøgte at få dem til at bruge spillet, men de mente ikke der var et kommercielt marked for spil, og det blev derfor givet til it-firmaet DanaData. I stil med Kulturkanonen, blev spillet efterfølgende foreslået som en del af en dansk spilkanon.

Handling 
Spillet finder sted kort efter Københavns bombardement, da den danske flåde var taget af englænderne, og mange private skibe fik udstedt et kaperbrev af kongen. Dette gav dem tilladelse til at overfalde og opbringe engelske handelsskibe uden at kunne blive anklaget for pirateri.

Spillet er en blanding af strategispil og skydespil.

Som kaptajn på et kaperskib sejler spilleren omkring i de indre danske farvande. Du kan møde andre skibe, som du kan vælge at borde eller beskyde med kanoner. Du kan søge i havn, hvor du kan købe mad til besætningen (de mister kampgejst, hvis de sulter), købe kanoner og få skibet repareret. Du kan også sælge det bytte, du har røvet.

Download 
Spillet kan downloades eller direkte spilles på archive.org ved hjælp af en DOS emulator.

Referencer

Eksterne henvisninger 
  POF's hjemmeside om Kaptajn Kaper
 JavaScriptKaper  – JavaScript version af Kaptajn Kaper der kan spilles fra en browser (kræver tastatur).
Kildeteksten til Kaptajn Kaper

Adventurespil
Windows-spil
Computerspil fra 1985
Hardangerjøklen

Hardangerjøkulen er den sjettestørste isbræ på Norges fastland og ligger i Eidfjord og Ulvik kommuner i  Vestland fylke. Arealet er på 73 km². Det højeste punkt på bræen er 1861 moh. som er det højeste punkt i det tidligere  Hordaland fylke.

Kilder og henvisninger

Gletsjere i Vestland
Eidfjord
Morten Suurballe

Morten Suurballe (født 8. marts 1955 i København) er en dansk skuespiller.

Han er uddannet på Statens Teaterskole i 1978 og siden ansat på bl.a. Jomfru Ane Teatret og fra 1992 Det Kongelige Teater .

Gift med skuespillerinden Julie Wieth. Ægteskabet blev opløst i 2003. Far til Amalie Suurballe Wieth født 1987, Johan Suurballe Wieth født 1991 og Eigil Suurballe Rossing født 2008.

Han blev Ridder af Dannebrogordenen 3. december 2003, og januar 2013 Ridder af 1. grad.

Filmografi

Film 
 Kniven i hjertet (1981)
 Flamberede hjerter (1986)
 Et skud fra hjertet (1986)
 Opbrud (1988)
 Drengene fra Sankt Petri (1991)
 En dag i oktober (1991)
 Snøvsen (1992)
 Frække Frida og de frygtløse spioner (1994)
 Menneskedyret (1995)
 Carmen og Babyface (1995)
 Mimi og madammerne (1998)
 Manden som ikke ville dø (1999)
 Slip hestene løs (2000)
 Voksne mennesker (2005)
 Bag det stille ydre (2005)
 Rene hjerter (2006)
 Guldhornene (2007)
 Skyskraber (2011)
 Fuglene over sundet (2016)
 Den skyldige (2017)
 Gælden (2017)
 Skyggen i mit øje (2021)

Tv-serier 
 Far på færde (1988)
 Kirsebærhaven 89 (1989)
 Gøngehøvdingen (1991-92)
 Kald mig Liva (1992)
 Flemming og Berit (1994)
 Den hemmelige tunnel (1997)
 Hotellet (sæson 4, afsnit 7 & 8; 2002)
 Rejseholdet (2000-3)
 Ørnen (2004)
 Jul i Valhal (2005) Thrym
 Forbrydelsen (2007)
 Album (2008)
 Forbrydelsen II (2009)
 Anstalten (2011)
 Forbrydelsen III (2012)
 Vikings (2014)
 Juleønsket (2015)
 Hun giver ikke op (2017)

Referencer

Eksterne henvisninger 
 

Personer fra København
Skuespillere fra Danmark
Riddere af 1. grad af Dannebrog
Personer i Kraks Blå Bog
Goleo VI

Goleo VI, bedre kendt som Goleo og Pille er officiel maskot for VM i fodbold 2006 i Tyskland. Goleo er en løve og er altid i nærheden af sin håndlanger, Pille, en talende fodbold. Goleo er klædt i en hvid fodboldtrøje med nummeret 06. Goleo kostumet blev fremstillet af The Jim Henson Company, for omkring 250.000 €. 

Goleo blev afsløret som VM-maskot 13. november 2004 under et tysk tv-program Wetten, dass..?, hvor han blev præsenteret af Pelé og Franz Beckenbauer. Han var også med i den europæiske version af musikvideoen til Bob Sinclars sang Love Generation, udgivet i slutningen af 2005. En computeranimeret Goleo medvirkede også i musikvideoerne til Lumidees Dance! og Atomic Kittens All Together Now, begge udgivet i foråret 2006.

Valget af en løve er blevet kritiseret for ikke at være et tysk dyr, men i stedet et symbol på de historiske rivaler England og Holland. Den anerkendte designer Erik Spiekermann foreslog at maskotten skulle have været en ørn (som er med på Tysklands nationalvåben) eller endda et egern som han mente kunne være et symbol på beskedenhedens nation. 

Der er også blevet rejst kritik af, at Goleo ikke har nogen bukser på. 

Goleos navn kan både forstås som Goleo! hvilket på spansk betyder "Jeg scorer mange mål!" (fra verbet golear), og som "Go Leo!" på engelsk.

16. maj 2006 gik den bayerske legetøjsproducent, som havde rettighederne til at producere Gole i Tysklando, "nici", konkurs.  En mulig grund til dette kunne være de meget høje licensafgifter på cirka 28.000.000 €. 
Andre kilder rapporterer dog om mindre licensafgifter på 3.500.000 €.

Fodnoter

Eksterne henvisninger 
 FIFA's hjemmeside

VM i fodbold
Joutseno

Joutseno er en finsk by i landskabet Södra Karelen i Sydfinlands len beliggende ved søen Saimens sydlige bred. Indtil 2009 var Joutseno en selvstændig kommune, men derefter blev den fusioneret med Lappeenranta. Inden kommunesammenlægningen havde Joutseno 10.807 indbyggere og et areal på 498,8 km², hvoraf 187,15 km² var vand. 

Joutseno er ensproget finsk, og byen fik bystatus den 1. januar 2005.

Byen er vokset op omkring en cellulosefabrik.

Ekstern henvisning 

Byer i Finland
Kolding Fodbold Club

Kolding FC var en dansk fodboldklub fra den sydjyske by Kolding. Klubben var en overbygning til de to klubber Kolding Idræts Forening (fodboldafdelingen) og Kolding Boldklub. Efter grundlæggelsen i 2002, har klubben spillet i 1. division og 2. division, hvor det bedste resultat var en 6. plads i 2 sæsoner; 1. division 2006-07 (fodbold) og 1. division 2005-06 (fodbold). Klubben fusionerede i 2011 med Vejle Boldklub under navnet Vejle Boldklub Kolding. Fusionen blev opløst i 2013, da Kolding IF valgte at trække sig fra samarbejdet.

Resultater

Resultater i Danmarksturneringen

DBUs Landspokalturnering

Referencer 

Tidligere fodboldklubber i Danmark
Fodboldklubber under DBU Jylland
Fodbold Club
Etableret i 2002
HTS-A Arbejdsgiver- og Erhvervsorganisationen

HTS-A (tidligere AHTS, Arbejdsgiverforeningen for Handel, Transport og Service) var en arbejdsgiverforening for mere end 6.200 virksomheder indenfor serviceerhvervene. HTS-A var den næststørste arbejdsgiverforening i Danmark, målt på medlemsvirksomhedernes udbetalte lønsum, og medlem af Dansk Arbejdsgiverforening.
 
Organisationen havde ca. 100 medarbejdere, der ydede service og rådgivning inden for områderne: personalejura, erhvervsjura, uddannelse, udvikling og miljø. 

HTS, Handel, Transport og Serviceerhvervene blev i 2002 skabt ved en koncernlignende konstruktion mellem HTS-A, Handelskammeret og HORESTA. Samarbejdet ophørte imidlertid i 2006, og HTS-A fusionerede med DI den 5. maj 2008.
 
Den sidste adm. direktør for HTS-A var Ole Krog. 

Arbejdsgiverforeninger fra Danmark
Næstved Boldklub

Næstved Boldklub er en fodboldklub fra den sydsjællandske by Næstved. Klubben spiller i sæsonen 2022/23 i 1. division. Næstved Boldklub blev stiftet den 1. oktober 1996 og er den professionelle overbygning af moderklubben Næstved Idræts Forening (Næstved IF). Næstved IF blev stiftet 5. marts 1939 efter en sammenlægning af Næstved IK og Næstved BK, som blev stiftet i 1924.

Historie 
Næstved IF spillede i den næstbedste række, 2. division, fra 1948 til 1960 og igen fra 1964. I 1971 vandt klubben 2. division. Fra 1972 til 1996 spillede Næstved IF - bortset fra en enkelt sæson (1977) - i den bedste række. To gange blev det til sølv, i 1980 og 1988, mens det fire gange blev til en tredjeplads.

Tættest på at vinde mesterskabet var Næstved IF i 1980 med Torben Storm som træner, hvor holdet i sidste runde med en sejr over KB kunne vinde guld. 20.315 tilskuere på Næstved Stadion så Peter Bonde bringe Næstved foran, men tre minutter før tid udlignede KBs Hans Aabech, og københavnerne snuppede guldet.

I 1990erne var klubben konstant i økonomiske vanskeligheder og måtte kæmpe hårdt for at blive i Superligaen, som klubben rykkede ud af for sidste gang i 1996. I 2000 spillede Næstved Boldklub i 2. division (tredjebedste række) for første gang i 37 år.

Klubben har en enkelt gang spillet sig i pokalfinalen. Det var i 1994, hvor Næstved IF tabte til Brøndby IF efter straffesparkskonkurrence.

Spilledragt og stadion 
Klubben spiller i grønne trøjer, hvide bukser og grønne strømper. På stadion er installeret varme i banen. I 2019 blev der installeret nyt lysanlæg for 9 millioner kroner for at møde kravene om minimum 1000 lux i NordicBet Ligaen.

Ærkerivaler 
Ærkerivaler er Nykøbing FC (tidligere B1901) og Slagelse B&I. Andre rivaler er Herfølge Boldklub og Køge Boldklub (de to klubber er nu fusioneret i HB Køge).

Historiske begivenheder 

 2003 Danmarksmestre i indendørs fodbold
 1996 Næstved Boldklub etableres som professionel overbygning på moderklubben Næstved IF
 1994 Sølvmedaljer i DBU Pokalen (Brøndby IF – Næstved IF 3-1, efter straffe) (Klub-tilskuerrekord: 26.300 tilskuere i Parken)
 1988 Sølvmedaljer
 1987 Europamestre i indendørs fodbold (Futsal) med finalesejr på 7-0 over belgiske ZVK Hasselt
 1986 Bronzemedaljer
 1981 Bronzemedaljer
 1980 Sølvmedaljer (Tilskuerrekord: 20.315 tilskuere på Næstved Stadion) (Næstved IF mod KB, 16. november 1980)
 1975 Bronzemedaljer
 1972 Bronzemedaljer
 1939 Klubben (Næstved IF) stiftes ved sammenlægning af Næstved IK og Næstved Boldklub

Førstehold

Trøjenummer 7 
Den 12. juni 2006, kollapsede Næstveds midtbanespiller Rasmus Green pludselig under træningen, og blev på trods af hurtige genoplivningforsøg fra både medspillere, fysioterapeut og læge, erklæret død ved ankomsten til Næstved Sygehus. Trøjenummer 7 er derfor fredet.

Tidligere sæsoner

Tilskuerstatistik

Noter

Ekstern kilde/henvisning 
 Næstved Boldklubs officielle hjemmeside

 
Etableret i 1996
HIK Fodbold

HIK Fodbold er en afdeling under idrætsforeningen Hellerup Idræts Klub (HIK), der blev stiftet den 10. december 1900, og som har hjemme i den københavnske forstad, Hellerup. Klubben har hjemmebane på Gentofte Stadion.

HIK Fodbold spiller i 2023/24-sæsonen i 2. division.

Historie 
Da klubben blev stiftet i 1900, havde den både fodbold og tennis på programmet, men det var først i 1915 og 1916, at holdet deltog i KBU's turnering - og klubben blev først optaget i KBU i 1917. Fodboldklubben deltog i DBU's Danmarksturnering i 1928-29, 1940-41 og 1941-42 i DBU's bedste serie. 

KBU's Pokalturnering blev spillet fra 1910 til og med 1953, og HIK vandt turneringen i 1935, da klubben i finalen vandt over B.93. Den nåede igen finalen i 1938, hvor den spillede 2-2 mod Boldklubben Frem men tabte 0-2 i omkampen.

I årene efter 2. verdenskrig lå klubben oftest i anden- og tredjebedste række, i 1985-1990 i Danmarksserien. Siden 1990 har klubben spillet flere sæsoner i den næstbedste række og tredjebedste række.

Faciliteter 
HIK Fodbold har flere forskellige faciliteter. De fleste hold spiller i Maglen der er 3 baner, som ligger bag Maglegårdshallen (HIK Håndbold). HIK Fodbold benytter endvidere Gentofte Sportspark for de øverste hold i talentafdelingen, samt klubbens 1.senior, der også spiller deres kampe der.

Se også 
 Hellerup Idræts Klub (tennis)
 Hellerup Idræts Klub (håndbold)

Referencer

Eksterne kilde/henvisning 
 Hellerup Idræts Klubs fodboldafdelings hjemmeside
 Hellerup Idrætsklubs officielle hjemmeside

Sportsklubber i København
Etableret i 1900
Hellerup
Fodboldklubber under DBU København
Lidt berømt, meget berygtet

Lidt berømt, meget berygtet er en roman fra 2006, skrevet af Jesper Wung-Sung.

Romanen handler om Martin Jensen, som er 3. generationsskolelærer, nemlig på den skole hvor han selv gik, og hvor hans forældre underviste. En dag springer en tidligere elev af toget på Belstrup Station. Det bliver til et showdown for Martin selv. Over tredive år på begge sider af katedret. Bogen beskriver en række oplevelser fra skolelivet, familielivet og en mindre provinsbys liv. Om de stærke og de svage, om uskylden og skylden, om de berømte og de berygtede og om hadet og kærligheden.

Romaner fra Danmark
Litteratur i 2006
Koji Kondo

Koji Kondo (近藤浩治 Kondō Kōji, født 13. august 1961) er en japansk komponist og musiker, der har komponeret underlægningsmusik til diverse computerspil produceret af Nintendo. Han er bedst kendt for sin musik til Super Mario Bros.-serien og The Legend of Zelda-serien.

Biografi 
Kondo blev født i Nagoya, Japan og begyndte allerede som barn at skrive enkle melodier. Da han var 17, besluttede han sig for at forfølge musikken professionelt. Han modtog uddannelse i klassisk musik og lærte at spille på flere instrumenter.

I 1980'erne opdagede Kondo, at et firma Nintendo søgte musikere til at komponere musik til dets computerspilsystem, Nintendo Entertainment System (Famicom i Japan.) Kondo havde på det tidspunkt ikke overvejet at skrive computerspilmusik, men besluttede sig for at give det en chance. Han blev ansat i 1983.

Hos Nintendo befandt Kondo sig i et helt anderledes miljø end normalt; han var pludselig indskrænket til kun fire "instrumenter" på grund af begrænsninger på systemets lydchip. Selvom han og Nintendos teknikere til sidst fandt ud af at tilføje en femte kanal (normalt reserveret til lydeffekter,) var hans musik yderst begrænset på systemet.

Kondo er blevet hos Nintendo gennem forskellige konsoller, herunder Super Nintendoen, Nintendo 64, Nintendo GameCube og senest Nintendo DS. De sidstnævnte systemer har i stort omfang forbedret Nintendos lydmæssige muligheder, og Kondo komponerer i dag musik i cd-kvalitet.

Computerspilslydspor (inkomplet) 
 Devil World (med Akito Nakatsuka) (1984)
 Super Mario Bros. (1985)
 Nazo no Murasame-jou ("The Mysterious Castle of Murasame") (1986)
 The Legend of Zelda (1986, 1987)
 Shin Onigashima (1987)
 Super Mario Bros. 2 (1988)
 Super Mario Bros. 3 (1988, 1990)
 Pilotwings (med Soyo Oka) (1990)
 Super Mario World (1991)
 The Legend of Zelda: A Link to the Past (1992)
 The Legend of Zelda: Link's Awakening (1993)
 Super Mario World 2: Yoshi's Island (1995)
 Super Mario RPG: Legend of the Seven Stars (med Yoko Shimomura og Nobuo Uematsu) (1996)
 Super Mario 64 (1996)
 Star Fox 64 (med Hajime Wakai) (1997)
 The Legend of Zelda: Ocarina of Time (1998)
 Super Smash Bros. (med adskillige andre) (1999)
 The Legend of Zelda: Majora's Mask (med Toru Minegishi) (2000) 
 Super Smash Bros. Melee (med adskillige andre) (2001)
 Super Mario Sunshine (with Shinobu Tanaka) (2002)
 The Legend of Zelda: The Wind Waker (med Kenta Nagata, Hajime Wakai, og Toru Minegishi) (2003)
 New Super Mario Bros. (med Asuka Ota og Hajime Wakai) (2006)
 The Legend of Zelda: Twilight Princess (med Toru Minegishi) (2006)
 Super Smash Bros. Brawl (med adskillige andre, heriblandt Nobuo Uematsu) (2007)
 ''Super Mario Galaxy (med Asuka Ota) (2007)

Musikere fra Japan
Personer fra Nagoya
Serafia

Serafia er en roman fra 2005, skrevet af Anne Marie Løn.

Romanen handler om Verna, der hele livet har styret sin familie med hård hånd, men som nu er begyndt at falde af på den. Det har til gengæld givet den næstældste søn, Palle, chancen for at få hold på sin tilværelse. Efter nogle år med bænken som sit primære opholdssted har han shinet både Vernas og sin egen lejlighed op, og nu er det her, det foregår. De andre søskende synes, det er for hårdt, at han skal holde for hele tiden, men Verna har sin stærke vilje i behold, og hun ved, at når det virkelig gælder, er det Palle, hun kan regne med.

Romaner fra Danmark
Chargé d'affaires

Chargé d'affaires ("forretningsfører") betegner en diplomatisk udsending af lavere rang end ambassadør.

En chargé d'affaires e.p. ("en pied") er akkrediteret modtagerlandets udenrigsminister, i modsætning til en ambassadør, der er akkrediteret modtagerstatens statsoverhoved. En chargé d'affaires e.p. er ikke underlagt en ambassadør, men varetager selvstændigt en ambassades ledelse under ansvar over for udsenderstatens udenrigsministerium.

En chargé d'affaires a.i. ("ad interim") varetager midlertidigt en ambassades ledelse, enten fordi ambassadøren er fraværende fra posten eller har fast bopæl i et andet land end modtagerstaten. Når vedkommende ikke er fungerende chef for ambassaden, anvendes aldrig titlen chargé d'affaires a.i., men medarbejderens permanente stillingsbetegnelse, f.eks. ministerråd, ambassaderåd, 1. ambassadesekretær, ambassadesekretær eller attaché.

Diplomati
Titler
Franske vendinger
Akkreditiver

Akkreditiver betegner den fuldmagtsskrivelse, udstedt af udsenderstatens statsoverhoved, som en ambassadør efter ankomsten til modtagerstaten overrækker til dennes statsoverhoved. Skrivelsen indeholder en anbefaling af ambassadøren og en anmodning om at yde ham bistand til løsning af opgaven som ambassadør.

Danske ambassadørers akkreditiver udfærdiges med Dronningens underskrift.

Akkreditivoverrækkelsen foregår oftest under højtidelige og festlige former, der f.eks. omfatter, at ambassadøren hentes i sin bolig i karet eller limousine og modtages af en æresgarde, der afspiller hans hjemlands nationalsang.

Overrækkelsen ledsages oftest af en kort tale af ambassadøren og en svartale af statsoverhovedet, hvori statsoverhovedet tilsiger ambassadøren sin fulde støtte til løsning af opgaven. Desuden viderebringer ambassadøren en hilsen fra sit eget lands statsoverhoved, som han af modtagerstatens statsoverhoved bliver bedt om at gengælde.

Efter den formelle overrækkelse følger oftest en mere uformel samtale og en mulighed for, at ambassadørens ægtefælle og ambassadens medarbejdere får lejlighed til at hilse på statsoverhovedet.

Sammen med akkreditiverne overrækkes en rappelskrivelse, hvorved den tidligere ambassadørs tjeneste på stedet bringes endeligt til ophør. Også denne er stilet til modtagerstatens statsoverhoved og underskrevet af udsenderstatens statsoverhoved.

Diplomati
Vaughn Monroe

Vaughn Monroe (7. oktober 1911 – 21. maj 1973) var en amerikansk sanger, trompetist og Big Band-leder, som var meget populær i 1940'erne og 1950'erne. Han ledede et orkester i Boston i 1940 og var tillige bandets vokalist.

Blandt de kendte sange fra hans repertoire kan nævnes Racing With the Moon (1941), Let It Snow, Let It Snow (1946), Ballerina (1947) og Riders In the Sky (1949).

Helt frem til sin død optrådte Monroe på blandt andet natklubber og var også en overgang ejer af en restaurant.

Eksterne henvisninger 

Musikere fra USA
Sangere fra USA
Hollywood Walk of Fame
Mildred Bailey

Mildred Bailey (27. februar 1907 – 12. december 1951) var en amerikansk sangerinde, der var meget populær i 1930'erne. Hun blev født i Washington og sang i Paul Whitemans orkester 1929-1933. Hun indsang tillige en række grammofonplader sammen med sin mand Red Norvo. Hun led af diabetes og afgik ved døden i en alder af kun 44 år.

Eksterne henvisninger 

 Idaho tribe touts ‘Mrs. Swing’s’ Indian heritage in bid for Lincoln Center recognition. in: Washington Post

Sangere fra USA
Personer fra Washington
Boldklubben Skjold

Boldklubben Skjold er en dansk fodboldklub, der blev stiftet i februar 1915. Klubben er beliggende på Østerbro i København og benytter Fælledparken og Ryparken til deres træningspas.

Foreningen var den første idrætsforening som indførte digitale afstemninger til generalforsamlingerne for at få flere medlemmer til at deltage i beslutningerne.

BK Skjold har i dette i de første 15 år af dette århundrede været gennem en turbulent tid. Foreningen oplevede stor medlems- og sportslig frem- og tilbagegang. Sportslig nåede klubben i landets bedste række for kvinderne og næstbedste for herrerne. Klubben var fra 2010 og frem til 2014 præget af en større organisatorisk og økonomisk rekonstruktion.
 
Både klubbens herrer og kvinder spiller i Københavnsserien, men derudover har klubben mange hold på alle niveauer af breddefodbold.

Udover fodbold tilbyder Skjold også en række andre aktiviteter fra Fars Legestue for fædre på barsel og deres børn til flere 65+ aktiviteter alt meget derimellem.

Spillere fra klubben 
 Johannes Andersen (2003-04 + 2006-?)
 Bror Blume (1995-2007)
 Anders Jochumsen (2001-03)
 Kenneth Jørgensen (2001-05)
 Salomon King (2006-07, 2009-10)
 Kasper Klausen (2003-05)
 Rubinco Lozanovski (2002-06)
 Michael Ribers (2002-05)
 Delphin Tshiembe (2010-12)
 Igor Vujanović (2002-06, 2010-11)
 Kristoffer Wichmann (2003-05)

En række topspillere er begyndt som ungdomsspillere i klubben, blandt andre:
 Per Frandsen
 Pierre-Emile Højbjerg
 Yussuf Poulsen
 Nicolai Vallys
 Kenneth Zohore

Ekstern kilde/henvisning 
 BK Skjolds officielle hjemmeside

Referencer 

Skjold
Idrætsklubber på Østerbro
Etableret i 1915
Fodboldklubber under DBU København
Protokol (diplomati)

Protokol betegner inden for diplomatiet

 den enhed i et udenrigsministerium, som varetager forbindelsen til udenlandske diplomater i landet og bistår dem i praktiske spørgsmål, herunder i spørgsmål vedrørende Wienerkonventionen om diplomatiske forbindelser. Prokollen ledes af protokolchefen.
 den særlige diplomatiske etikette, der først og fremmest tilsigter ligebehandling af alle landes repræsentanter, uanset landets størrelse og betydning, og gensidighed. Protokollen fastlægger f.eks. den indbyrdes rækkefølge mellem de udenlandske diplomater, der baserer sig dels på deres rang (ambassadør, chargé d'affaires, ministerråd, ambassaderåd, 1. ambassadesekretær, ambassadesekretær, attaché), dels på hvem der længst har opholdt sig i modtagerlandet. Rækkefølgen har betydning for, hvorledes diplomaterne placeres ved officielle begivenheder, middage o.l.

Se også 
 Ambassade
 Konsulat

Diplomati
Boldklubben af 1921 (Nykøbing Falster)

Boldklubben af 1921, Nykøbing Falster (eller B. 1921) er en dansk fodboldklub hjemmehørende i Nykøbing Falster, som blev stiftet den 13. maj 1921. Klubben er medlem af Lolland-Falsters Boldspil-Union. Klubbens førstehold spiller i 2006/07-sæsonen i Danmarksserien, Pulje 1.

Den 1. juli 1994 dannedes en overbygning med naboklubben B.1901 under navnet Nykøbing Falster Alliancen. Den 1. januar 2006 tog elite-overbygningen navneforandring til dets nuværende navn, Lolland-Falster Alliancen.

Eksterne kilde/henvisning 
 B. 1921s officielle hjemmeside 

Fodboldklubber under DBU Lolland-Falster
Etableret i 1921
Sport i Nykøbing Falster